Bestuurder in hof ná ongeluk wat 21 eis(Foto: @TrafficRTMC/Twitter) Die vragmotorbestuurder wat Vrydagmiddag in die noodlottige ongeluk op die N2 tussen Pongola en Piet Retief in KwaZulu-Natal betrokke was, het Maandag in die Pongola-landdroshof verskyn. Natasha Ramkisson-Kara, woordvoerder van die Nasionale Vervolgingsgesag in dié provinsie, het bevestig dat 21 aanklagte van strafbare manslag Sibusiso Siyaya (28) nou in die gesig staar. Hy sal op 26 September weer in dieselfde hof verskyn waar hy na verwagting om borgtog sal aansoek doen. Siyaya bly intussen in aanhouding. Maroela Media het vroeër berig dat 19 kinders tussen vyf en 12 jaar oud en twee volwassenes in die ongeluk dood is. Na verneem word wou Siyaya ’n ander voertuig by ’n sperstreep verbysteek toe hy ’n bakkie reg van voor getref het. Die betrokke laerskoolkinders is agterop dié bakkie vervoer.